การรับฟังวัตถุพยานและผู้เชี่ยวชาญในคดีเกาะเต่า
เมื่อวันที่ 24 ธ.ค. 2558 ศาลจังหวัดเกาะสมุยได้พิพากษาให้ประหารชีวิตจำเลยทั้งสอง ซึ่งเป็นแรงงานชาวเมียนมา ในข้อหาร่วมกันฆ่าผู้อื่นและปกปิดความผิดอื่นของตน และข้อหาอื่นๆ อีกหลายข้อหา ทนายคลายทุกข์ขอนำข้อหาต่างๆ ที่ศาลจังหวัดเกาะสมุยมีคำตัดสิน มีรายละเอียดดังนี้
31 ธ.ค. 2558

เมื่อวันที่ 24 ธ.ค. 2558 ศาลจังหวัดเกาะสมุยได้พิพากษาให้ประหารชีวิตจำเลยทั้งสอง ซึ่งเป็นแรงงานชาวเมียนมา ในข้อหาร่วมกันฆ่าผู้อื่นและปกปิดความผิดอื่นของตน และข้อหาอื่นๆ อีกหลายข้อหา ทนายคลายทุกข์ขอนำข้อหาต่างๆ ที่ศาลจังหวัดเกาะสมุยมีคำตัดสิน มีรายละเอียดดังนี้
ศาลพิพากษาว่า “จำเลยทั้งสองมีความผิดตามประมวลกฎหมายอาญา มาตรา 288, 289(7), 276 วรรคสาม ประกอบมาตรา 83 และจำเลยที่ 2 ยังมีความผิดตามประมวลกฎหมายอาญา มาตรา 335(1) วรรคแรก และพระราชบัญญัติคนเข้าเมือง พ.ศ. 2522 มาตรา 12(1), 18 วรรคสอง, 62 วรรคหนึ่ง อีกกระทงหนึ่ง การกระทำของจำเลยทั้งสองเป็นความผิดหลายกรรมต่างกัน ให้ลงโทษทุกกรรมเป็นกระทงความผิดไป ตามประมวลกฎหมายอาญา มาตรา 91 ฐานร่วมกันฆ่าผู้ตายที่ 1 ให้ประหารชีวิตจำเลยทั้งสอง ฐานร่วมกันฆ่าผู้ตายที่ 2 เพื่อปกปิดความผิดอื่นของตน ให้ประหารชีวิตจำเลยทั้งสอง ฐานร่วมกันข่มขืนกระทำชำเราหญิงอื่นที่มิใช่ภริยาตนอันมีลักษณะเป็นการโทรมหญิง
ให้จำคุกจำเลยทั้งสองคนละ 20 ปี ฐานลักทรัพย์ในเวลากลางคืน จำคุกจำเลยที่ 2 มีกำหนด 2 ปี ฐานเป็นคนต่างด้าวเข้ามาในราชอาณาจักรโดยไม่ผ่านช่องทางและเวลาตามกฎหมาย ฐานเป็นคนต่างด้าวเข้ามาในราชอาณาจักรโดยไม่มีหนังสือเดินทางและไม่ได้รับอนุญาตตามกฎหมาย และเข้ามาในราชอาณาจักรโดยไม่ผ่านการตรวจของเจ้าพนักงานตรวจคนเข้าเมือง มิได้ยื่นรายการตามแบบที่กำหนดไว้ตามกฎหมาย เป็นการกระทำโดยมีเจตนาเดียวกัน เป็นกรรมเดียวผิดต่อกฎหมายหลายบท แต่ละบทมีอัตราโทษเท่ากัน จึงให้ลงโทษฐานเป็นคนต่างด้าวเข้ามาในราชอาณาจักรโดยไม่ได้รับอนุญาต ตามประมวลกฎหมายอาญามาตรา 90 จำคุกจำเลยที่ 2 มีกำหนด 6 เดือน ฐานเป็นคนต่างด้าวอยู่ในราชอาณาจักรโดยไม่ได้รับอนุญาต
จำคุกจำเลยที่ 2 มีกำหนด 6 เดือน จำเลยที่ 2 ให้การรับสารภาพเป็นคนต่างด้าวเข้ามาในราชอาณาจักรโดยไม่ได้รับอนุญาต และฐานเป็นคนต่างด้าวอยู่ในราชอาณาจักรโดยไม่ได้รับอนุญาต เป็นประโยชน์แก่การพิจารณา มีเหตุบรรเทาโทษ ลดโทษให้กระทงละกึ่งหนึ่ง ส่วนถ้อยคำรับชั้นจับกุมในความผิดฐานลักทรัพย์ในเวลากลางคืนของจำเลยที่ 2 เป็นประโยชน์แก่การสืบสวนจนสามารถยึดโทรศัพท์เคลื่อนที่ของกลางได้ เห็นควรลงโทษให้หนึ่งในสี่ ตามประมวลกฎหมายอาญามาตรา 78 ฐานลักทรัพย์ในเวลากลางคืน
คงจำคุกจำเลยที่ 2 มีกำหนด 1 ปี 6 เดือน ฐานเป็นคนต่างด้าวเข้ามาในราชอาณาจักรโดยไม่ได้รับอนุญาต คงจำคุกจำเลยที่ 2 มีกำหนด 3 เดือน ฐานเป็นคนต่างด้าวอยู่ในราชอาณาจักรโดยไม่ได้รับอนุญาต คงจำคุกจำเลยที่ 2 มีกำหนด 3 เดือน เมื่อลงโทษประหารชีวิตจำเลยทั้งสองแล้ว ก็ไม่อาจนำโทษจำคุกในความผิดกระทงอื่นของจำเลยทั้งสองมารวมอีกได้ คงให้ประหารชีวิตจำเลยทั้งสองสถานเดียว ให้คืนจอบของกลางแก่เจ้าของ กับให้จำเลยที่ 2 ใช้ราคาโทรศัพท์เคลื่อนที่ของกลาง 15,000 บาท แก่ทายาทผู้ตายที่ 1 ข้อหา และคำขออื่นนอกจากนี้ให้ยก”
ทนายคลายทุกข์ขออธิบายว่า การนำสืบของโจทก์ในคดีนี้ ได้นำสืบจนปราศจากข้อสงสัยรับฟังได้ว่า จำเลยทั้งสองเป็นผู้กระทำความผิดจริง คดีนี้ศาลจังหวัดเกาะสมุยให้น้ำหนักกับพยานหลักฐานทางวิทยาศาสตร์ซึ่งเป็นพยานวัตถุ ที่พบในที่เกิดเหตุและตัวของผู้ตายเป็นหลัก เพราะเป็นพยานหลักฐานที่มีคุณค่าในการพิสูจน์สูงและมีน้ำหนักมากกว่าพยานบุคคล โดยไม่ได้อาศัยคำรับสารภาพของจำเลยทั้งสองในคดีนี้มาประกอบการพิจารณา ท่านผู้อ่านหลายท่านมีความสงสัยว่า ทำไมพยานหลักฐานทางนิติวิทยาศาสตร์ จึงมีน้ำหนักมากกว่าพยานบุคคล เหตุผลคือ พยานหลักฐานทางนิติวิทยาศาสตร์ไปเป็นตามหลักวิทยาศาสตร์ ไม่สามารถแก้ไขเปลี่ยนแปลงเป็นอย่างอื่นได้ วิธีการพิสูจน์เป็นไปตามหลักวิชาการสากลมาตรฐานเดียวกันทั่วโลก ส่วนคำเบิกความของพยานบุคคลอาจโกหกได้ กลับคำให้การได้ ถูกซ้อมให้รับสารภาพก็ได้ หรือมีแรงจูงใจอย่างอื่นเพื่อเบิกความปรักปรำผู้อื่นก็ได้ เมื่อพยานหลักฐานทางนิติวิทยาศาสตร์และพยานแวดล้อมมั่นคงเพียงพอแล้ว ไม่จำเป็นที่จะต้องมีประจักษ์พยานที่รู้เห็นเหตุการณ์ขณะข่มขืนหรือขณะฆ่า มายืนยันการกระทำความผิดของจำเลยทั้งสอง
ตัวบทกฎหมายอ้างอิง
ประมวลกฎหมายวิธีพิจารณาความอาญา
มาตรา 244/1 ในกรณีความผิดอาญาที่มีอัตราโทษจำคุก หากมีความจำเป็นต้องใช้พยานหลักฐานทางวิทยาศาสตร์เพื่อพิสูจน์ข้อเท็จจริงใดที่เป็นประเด็นสำคัญแห่งคดี ให้ศาลมีอำนาจสั่งให้ทำการตรวจพิสูจน์บุคคล วัตถุ หรือเอกสารใด โดยวิธีการทางวิทยาศาสตร์ได้
ในกรณีที่การตรวจพิสูจน์ตามวรรคหนึ่ง จำเป็นต้องตรวจเก็บตัวอย่างเลือด เนื้อเยื่อ ผิวหนัง เส้นผมหรือขน น้ำลาย ปัสสาวะ อุจจาระ สารคัดหลั่ง สารพันธุกรรมหรือส่วนประกอบของร่างกายจากคู่ความหรือบุคคลใด ให้ศาลมีอำนาจสั่งให้แพทย์หรือผู้เชี่ยวชาญดำเนินการตรวจดังกล่าวได้ แต่ต้องกระทำเพียงเท่าที่จำเป็นและสมควรโดยใช้วิธีการที่ก่อให้เกิดความเจ็บปวดน้อยที่สุดเท่าที่จะกระทำได้ทั้งจะต้องไม่เป็นอันตรายต่อร่างกายหรืออนามัยของบุคคลนั้น และคู่ความหรือบุคคลที่เกี่ยวข้องต้องให้ความยินยอม หากคู่ความฝ่ายใดไม่ยินยอมหรือกระทำการป้องปัดขัดขวางมิให้บุคคลที่เกี่ยวข้องให้ความยินยอมโดยไม่มีเหตุอันสมควร ให้สันนิษฐานไว้เบื้องต้นว่าข้อเท็จจริงเป็นไปตามที่คู่ความฝ่ายตรงข้ามกล่าวอ้าง
ในกรณีที่พยานหลักฐานทางวิทยาศาสตร์สามารถพิสูจน์ให้เห็นถึงข้อเท็จจริงที่อาจทำให้ศาลวินิจฉัยชี้ขาดคดีได้โดยไม่ต้องสืบพยานหลักฐานอื่นอีก หรือมีเหตุอันควรเชื่อว่าหากมีการเนิ่นช้ากว่าจะนำพยานหลักฐานทางวิทยาศาสตร์อันสำคัญมาสืบในภายหน้าพยานหลักฐานนั้นจะสูญเสียไปหรือยากแก่การตรวจพิสูจน์ เมื่อคู่ความฝ่ายใดฝ่ายหนึ่งร้องขอหรือเมื่อศาลเห็นสมควร ศาลอาจสั่งให้ทำการตรวจพิสูจน์ทางวิทยาศาสตร์ตามความในวรรคหนึ่งและวรรคสองได้ทันทีโดยไม่จำต้องรอให้ถึงกำหนดวันสืบพยานตามปกติ ทั้งนี้ ให้นำบทบัญญัติในมาตรา 237 ทวิ มาใช้บังคับโดยอนุโลม
ค่าใช้จ่ายในการตรวจพิสูจน์ตามมาตรานี้ให้สั่งจ่ายจากงบประมาณตามระเบียบที่คณะกรรมการบริหารศาลยุติธรรมกำหนดโดยความเห็นชอบจากกระทรวงการคลัง
สรุป ข้อต่อสู้ของจำเลยทั้งสองในคดีนี้ไม่มีพยานหลักฐานใดมาหักล้างพยานหลักฐานทางนิติวิทยาศาสตร์ที่โจทก์นำสืบได้ เป็นการกล่าวอ้างแบบเลื่อนลอย ศาลจึงฟังว่า จำเลยทั้งสองกระทำความผิดจริงตามฟ้องโจทก์ เป็นอุทาหรณ์สำหรับจำเลยที่กระทำผิด ถ้าปรากฏพยานหลักฐานชัดแจ้งแล้วเกี่ยวกับ DNA ก็ควรจะรับสารภาพ ไม่ควรจะต่อสู้คดี เพราะโอกาสหลุดคดีนี้น้อยมากนะครับ